สถานการณ์โควิด -19 ในประเทศวันนี้ พบมีผู้ติดเชื้อเพิ่ม 150 ราย ไม่มีผู้เสียชีวิตเพิ่ม
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ติดเชื้อโควิด-19 วันนี้18 กุมภาพันธ์ 2564 เพิ่มขึ้น 150 ราย ผู้ป่วยยืนยันสะสม 25,111 ราย หายป่วยแล้ว 23,946 ราย  รักษาตัวอยู่ที่โรงพยาบาล 1,083 ราย ไม่พบผู้เสียชีวิตเพิ่ม รวมผู้เสียชีวิตสะสม 82 คน โดยผู้ป่วย 150 ราย เป็นผู้ติดเชื้อในประเทศ 142 ราย แบ่งเป็นผู้ป่วยรายใหม่จากระบบเฝ้าระวังและระบบบริการ 38 ราย จากการค้นหาผู้ติดเชื้อเชิงรุกในชุมชน 104 ราย  ติดเชื้อจากต่างประเทศและเข้า state quarantine 8  ราย เดินทางมาจากปากีสถาน 1 ราย บังคลาเทศ 1 ราย สาธารณรัฐยูกันดา 1 ราย ไนจีเรีย 1 ราย แอฟริกาใต้ 2 ราย บาห์เรน 2 ราย  ส่วนผู้ป่วยยืนยันสะสมรอบใหม่ ตั้งแต่วันที่ 15 ธันวาคม 2563 ถึง 18 กุมภาพันธ์ 2564 มีผู้ป่วยยืนยันสะสม 20,874 ราย ส่วนใหญ่พบผู้ติดเชื้อจากการค้นหาเชิงรุกในชุมชน สำหรับผู้ติดเชื้อทั่วโลกล่าสุดกว่า 110 ล้านราย เสียชีวิตสะสมทั่วโลกกว่า 2 ล้าน 4 แสน คน